ພາບປະກອບ
*ປີ 2022 ນີ້ ເປັນປີທີ່ມີຄວາມໝາຍຄວາມສຳຄັນຍິ່ງຂອງສອງຊາດ ລາວ-ຫວຽດນາມ ເພາະເປັນປີແຫ່ງມິດຕະພາບ ແລະ ການຮ່ວມມື ຊຶ່ງການນຳທັງສອງປະເທດ ໄດ້ເຫັນດີເປັນເອກະພາບກັນ ປະສານສົມທົບຈັດຕັ້ງ ປີສາມັກຄີ ມິດຕະພາບ ລາວ-ຫວຽດນາມ, ຫວຽດນາມ-ລາວ ດ້ວຍຫລາຍກິດຈະກຳ ເພື່ອສະເຫລີມສະຫລອງ ວັນສຳຄັນຕ່າງໆຂອງ ລາວ ແລະ ຫວຽດນາມ ເຊັ່ນ: ສະເຫລີມສະຫລອງ ຄົບຮອບ 60 ປີ ແຫ່ງວັນສ້າງຕັ້ງ ສາຍພົວພັນທາງການທູດ (5 ກັນຍາ 1962-5 ກັນຍາ 2022) ແລະ 45 ປີ ແຫ່ງວັນເຊັນສົນທິສັນຍາ ມິດຕະພາບ ແລະ ການຮ່ວມມື (18 ກໍລະກົດ 1977-18 ກໍລະກົດ 2022) ຖື ເປັນໂອກາດທີ່ດີ ເພື່ອການສຶກສາອົບຮົມ ແລະ ເຜີຍແຜ່ໃຫ້ລຸ້ນໜຸ່ມ ຂອງສອງປະເທດ ມີຄວາມເຂົ້າໃຈຢ່າງເລິກເຊິ່ງ ກ່ຽວກັບຄວາມຍິ່ງໃຫຍ່, ໃກ້ຊິດສະໜິດສະໜົມ ລະຫວ່າງ ສອງປະເທດ ແລະ ສືບຕໍ່ຮັກສາຮັກສາ, ເພີ່ມພູນຄູນສ້າງສາຍພົວພັນ ນັບມື້ນັບເກີດດອກອອກຜົນ.
ພາບປະກອບ
ເພື່ອເຮັດໃຫ້ການສະເຫລີມສະຫລອງວັນສຳຄັນດັ່ງກ່າວ ເຕັມໄປດ້ວຍບັນຍາກາດຟົດຟື້ນ ແລະ ມີຄວາມໝາຍສຳຄັນນັ້ນ ທ່ານ ບຸນທອງ ຈິດມະນີ ກໍາມະການກົມການເມືອງ ສູນກາງພັກ, ຜູ້ປະຈໍາການຄະນະເລຂາທິການ ສູນກາງ ພັກ, ປະທານຄະນະ ຊີ້ນໍາລະດັບຊາດ ເພື່ອສະເຫລີມສະຫລອງ ປີສາມັກຄີ ມິດຕະພາບ ລາວ-ຫວຽດນາມ ໄດ້ມີຄຳເຫັນຊີ້ນຳ ໃນກອງປະຊຸມປຶກສາຫາລື ການກະກຽມ ສະເຫລີມສະຫລອງ ປີສາມັກຄີມິດຕະພາບ ລາວ-ຫວຽດນາມ ປີ 2022 ວ່າ: ການສະເຫລີມສະຫລອງ ສອງວັນປະຫວັດສາດເທື່ອນີ້ ແມ່ນມີຄວາມໝາຍສໍາຄັນຫລາຍ ສໍາລັບສອງພັກ-ສອງລັດ ກໍຄື ປະຊາຊົນສອງຊາດ ລາວ- ຫວຽດນາມ ແລະ ເປັນການຫວນຄືນມູນເຊື້ອ ແຫ່ງສາຍພົວພັນ ມິດຕະພາບ ອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ນັບແຕ່ພາລະກິດ ຕໍ່ສູ້ປົດປ່ອຍຊາດ ແລະ ການສ້າງສາພັດທະນາ ໃນປັດຈຸບັນ, ທັງເປັນບັ້ນໃຫຍ່ໜຶ່ງ ໃນການສຶກສາອົບຮົມ ການເມືອງ-ແນວຄິດ ໃຫ້ທຸກ ເປົ້າໝາຍ ທົ່ວສັງຄົມ ເປັນຕົ້ນ: ສະມາຊິກພັກ, ພະນັກງານ, ທະຫານ, ຕຳຫລວດ ແລະ ປະຊາຊົນລາວບັນດາເຜົ່າ ໂດຍສະເພາະຄົນຮຸ່ນໜຸ່ມ ໃຫ້ຮັບຮູ້, ເຂົ້າໃຈຖືກຕ້ອງ, ເລິກເຊິ່ງ ແລະ ໜັກແໜ້ນ.
ພາບປະກອບ
ເພື່ອແນໃສ່ໃຫ້ການສະເຫລີມສະຫລອງບັນລຸຕາມຄາດໝາຍນັ້ນ ທຸກຂະແໜງການທັງສູນກາງ ແລະ ທ້ອງຖິ່ນ ຈົ່ງພ້ອມກັນ ເອົາໃຈໃສ່ກະກຽມ ໂດຍການຫັນບັນດາ ກິດຈະກໍາຕ່າງໆ ໃຫ້ເປັນອັນລະອຽດ ແລະ ເປັນແຜນຈັດຕັ້ງປະ ຕິບັດ ໃນແຕ່ລະເດືອນ ແລະ ແຕ່ລະໄລຍະ; ການຈັດຕັ້ງປະຕິບັດ ໃຫ້ເນັ້ນ ໃສ່ເນື້ອໃນເປັນຕົ້ນຕໍ ແລະ ຮູບການເປັນອົງປະກອບສໍາຄັນ, ມີຫລາຍຮູບຫລາຍສີ, ມີຄວາມເບີກບານມ່ວນຊື່ນ, ເປັນຂະບວນຟົດຟື້ນ, ມີຊີວິດຊີວາ ແລະ ກາຍເປັນ ສັນຍະລັກ ບົນພື້ນຖານຮັບປະກັນ ໄດ້ຄວາມສະຫງົບປອດໄພ ແລະ ປະຢັດມັດທະຍັດ ໂດຍຈະສຸມໃສ່ ຈັດຕັ້ງປະຕິບັດ 8 ກິດຈະກໍາໃຫຍ່ ຄື: ພິທີເປີດ ແລະ ປິດປີສາມັກຄີ ມິດຕະພາບ 2022; ການແລກປ່ຽນ ຢ້ຽມຢາມຂອງ ຄະນະຜູ້ ແທນທຸກຂັ້ນ, ພົບປະສັງສັນ, ການຮ່ວມມື ລະຫວ່າງບັນດາ ຂະແໜງການຂັ້ນສູນກາງ ແລະ ທ້ອງຖິ່ນ ຂອງສອງປະເທດ ແລະ ແລກປ່ຽນພົບປະ ມິດຕະພາບ ລະຫວ່າງປະຊາຊົນ ຂອງສອງປະເທດ; ການຈັດງານ ໂຮມຊຸມນຸມມິດຕິງ (ໃນ ວັນທີ 18 ກໍລະກົດ 2022); ການແລກປ່ຽນ ສານອວຍພອນ ຂອງການນໍາທຸກຂັ້ນ; ແລກປ່ຽນສິລະປະ ວັນນະຄະດີ, ວັດທະນະທໍາ, ການສຶກສາ ແລະ ກິລາ; ການເຄື່ອນໄຫວ ເພີ່ມທະວີການຮ່ວມມື ທາງດ້ານເສດຖະກິດ, ການຄ້າ- ການ ລົງທຶນ; ການໂຄສະນາ ເຜີຍແຜ່ຜ່ານສື່ມວນຊົນ ເຊັ່ນ: ພິມປຶ້ມວາລະສານ, ບົດຄວາມ, ໜັງສືພິມ, ສໍາພາດທາງວິທະຍຸ, ໂທລະພາບ ແລະ ອື່ນໆ; ການຍ້ອງຍໍ ປະດັບຫລຽນໄຊ ແລະ ຫລຽນກາຕ່າງໆ ຊຶ່ງທຸກກິດຈະກຳ ຕ້ອງສ່ອງແສງ ໃຫ້ ເຫັນຜົນງານ ແລະ ຜົນສຳເລັດ ແຫ່ງການພົວພັນຮ່ວມມື ແບບພິເສດ ແລະ ຮອບດ້ານ ຂອງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ທັງເປັນການປຸກລະດົມ ໃຫ້ທົ່ວສັງຄົມ ໂດຍສະເພາະຄົນຮຸ້ນໜຸ່ມ ໃຫ້ຮັບຮູ້ເຂົ້າໃຈ ແລະ ພ້ອມກັນເສີມຂະຫຍາຍ ມູນເຊື້ອດັ່ງກ່າວ ໃຫ້ຍືນຍົງຕະຫລອດໄປ./.
ໂດຍ: ພິດສະໄໝ ສຸວັນນະລາດ
ເນື້ອໃນ: ຂປລ